
	COMISIA PENTRU ADMINISTRAŢIE PUBLICĂ ŞI
AMENAJAREA TERITORIULUI 


	Bucureşti,
	8.03.2016

	Nr.
	4c-6/401


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul suplimentar asupra propunerii legislative pentru modificarea şi completarea Ordonanţei de Guvern nr.20/1994 privind măsuri pentru reducerea riscului seismic al construcţiilor existente, retrimisă comisiei sesizate în fond în vederea examinării şi depunerii unui nou raport, cu adresa nr. Pl.x 297/2014 din 11 noiembrie 2015.

PREŞEDINTE,

VICTOR - PAUL DOBRE
Comisia pentru administraţie publică şi amenajarea teritoriului 

COMISIA PENTRU ADMINISTRAŢIE PUBLICĂ ŞI
AMENAJAREA TERITORIULUI 

R A P O R T      S U P L I M E N T A R
asupra propunerii legislative pentru modificarea şi completarea Ordonanţei de Guvern nr.20/1994 privind măsuri pentru reducerea riscului seismic al construcţiilor existente


În şedinţa Plenului Camerei Deputaţilor din ziua de luni, 2 noiembrie 2015, în temeiul art.70 din Regulamentul Camerei Deputaţilor, republicat, s-a hotărât retrimiterea propunerii legislative pentru modificarea şi completarea Ordonanţei de Guvern nr.20/1994 privind măsuri pentru reducerea riscului seismic al construcţiilor existente, (Pl.x 297/2014/2015), Comisiei pentru administraţie publică și amenajarea teritoriului în vederea examinării şi depunerii unui nou raport.



Pentru această propunere legislativă s-a întocmit raportul nr.4c-6/212 din 25 martie 2015 prin care s-a propus respingerea propunerii legislative.

La întocmirea prezentului raport suplimentar Comisia a avut în vedere:

· avizul favorabil al Consiliului Legislativ (nr.1438/12.12.2013)
· avizul negativ al Comisei juridice, de disciplină și imunități (nr.4c-11/655/01.07.2014)

· punctul de vedere negativ al Guvernului (nr.2115/22.10.2014)
Propunerea legislativă a fost respinsă de Senat în şedinţa din 2 iunie 2014, în calitate de primă Cameră sesizată.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

        Propunerea legislativă are ca obiect de reglementare modificarea și completarea Ordonanței de urgență a Guvernului nr.20/1994 privind măsuri pentru reducerea riscului seismic al construcțiilor existente, republicată, cu modificările și completările ulterioare, în sensul introducerii unor măsuri suplimentare privind facilitarea finanțării cheltuielilor privind expertizarea tehnică, proiectarea și execuția lucrărilor de consolidare a construcțiilor care prezintă risc seismic.
Se preconizează astfel, reglementarea dreptului autorităților administrației publice locale de a prelua parțial sau integral finanțarea lucrărilor de consolidare în vederea reducerii riscului seismic pentru locuințele proprietate privată, dar și posibilitatea de a accesa credite cu dobândă subvenționată de la bugetul de stat pentru proprietari.

Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa din 8 martie 2016.
La lucrările comisiei au fost prezenţi 17 deputaţi, din totalul de 23 membri ai comisiei.

La dezbaterile care au avut loc au participat, în conformitate cu prevederile art.55 din Regulamentul Camerei Deputaţilor, republicat, doamna Sirma Caraman - secretar de stat și domnul Constantin Dudău - consilier în cadrul Ministerului Dezvoltării Regionale și Administrației Publice, domnul Raed Arafat - secretar de stat în cadrul Ministerului Afacerilor Interne și domnul Duduc Benone - șef direcție în cadrul Inspectoratului General pentru Situații de Urgență.
În urma examinării intervenţiei legislative şi a opiniilor exprimate, membrii comisiei au apreciat faptul că asigurarea din transferuri de la bugetul de stat sau din credite bancare cu dobânda subvenționată de stat a fondurilor necesare finanțării cheltuielilor pentru expertizarea tehnică, proiectarea și execuția lucrărilor de consolidare pentru locuințele proprietate privată a persoanelor fizice generează influențe financiare asupra bugetului de stat.
Referitor la propunerea de finanțare prin credite bancare cu dobândă subvenționată de la bugetul de stat, menționăm că acest mecanism de finanțare, în practică, s-a constatat inaplicabil, întrucât lucrările de consolidare implică intervenții obligatorii la părțile comune ale clădirilor (consolidarea structurii de rezistență) situație în care băncile creditoare solicită condiții de eligibilitate pentru acordarea de credite tuturor coproprietarilor unui bloc pentru asigurarea finalizării lucrărilor, condiție care, în practică, nu poate fi realizată concomitent și de către toți coproprietarii blocului.
Reducerea riscului seismic este o acțiune de interes național, dar prioritar rămâne acțiunea de consolidate a clădirilor înalte P+3 etaje, construite, de regulă, înainte de anul 1977 (cutremurul din martie) cu aglomerări mari de persoane.
În urma examinării intervenţiei legislative şi a opiniilor exprimate de către membrii Comisiei, s-a hotărât cu unanimitate de voturi, să se supună plenului Camerei Deputaţilor, menținerea raportului inițial de respingere a propunerii legislative pentru modificarea şi completarea Ordonanţei de Guvern nr.20/1994 privind măsuri pentru reducerea riscului seismic al construcţiilor existente. 

 În raport cu obiectul şi conţinutul reglementării, propunerea legislativă face parte din categoria legilor ordinare.
	PREŞEDINTE,
	                   SECRETAR,

	VICTOR - PAUL DOBRE
	RADU BABUȘ


Șef serviciu, Sofia Chelaru








Consilier, Roxana Feraru

